**TERMAT E REFERENCËS**

**Thirrje për Ekspert(ë) për Realizimin e testimit të situatës mbi diskriminimin me bazë gjinore në tregun e punës**

1. **KONTEKSTI**

Qendra Kosovare për Studime Gjinore (QKSGJ) është themeluar në vitin 2003 dhe që atëherë ka qenë pionere në realizimin e hulumtimeve për çështjet gjinore dhe zhvillimin e studimeve gjinore në Kosovë. Qendra Kosovare për Studime Gjinore, si një organizatë që ka për mision integrimin e perspektivës gjinore në të gjitha analizat, programet dhe politikat e të gjithë sektorëve të shoqërisë kosovare, që nga themelimi ka qenë zë në nivel qendror dhe lokal në prodhimin e njohurive feministe të kontekstualizuara, dokumentimin e historisë së aktivizmit politik të grave, dhe promovimin e aktivizmit feminist te gjeneratat e reja. Misioni i QKSGJ-së është integrimi i perspektivës gjinore në të gjitha sferat e jetës dhe zhvillimi dhe zbatimi i politikave publike gjithëpërfshirëse përmes avokimit të bazuar në analizë gjinore.

Qendra Kosovare për Studime Gjinore (QKSGJ), në partneritet me Iniciativën Kosovare për Stabilitet (IKS), është duke zbatuar projektin “Avancimi i barazisë gjinore dhe diversitetit përmes eliminimit të diskriminimit me bazë gjinore në vendin e punës”, i financuar nga Bashkimi Evropian dhe i menaxhuar nga Zyra e BE-së në Kosovë. Qëllimi kryesor i projektit është të identifikojë disa nga sfidat aktuale në organizimin e tregut të punës në Kosovë përmes prizmit të të drejtave të njeriut në lidhje me diskriminimin gjinor. Duke identifikuar problemet kryesore, projekti do të propozojë politikat publike dhe strategjitë më të përshtatshme për aktorët kyç për ndërhyrje në tregun e punës, me qëllim të përmirësimit të praktikave dhe normave ekzistuese, me theks të veçantë te grupet e margjinalizuara. Ky projekt synon grupet më të ndjeshme shoqërore në Kosovë, të cilat janë në fund të hierarkisë sociale dhe ekonomike, duke përfshirë dhe respektuar të drejtat e tyre si parakusht për procesin e anëtarësimit të Kosovës në BE. Objektivat specifike janë:

* O1: Përmirësimi i perspektivës gjinore në dokumentet e anëtarësimit në BE.
* O2: Rritja e përfshirjes së organizatave të grave në procesin e integrimit evropian.
* O3: Informimi dhe angazhimi i shoqërisë në diskursin mbi gjininë dhe integrimin evropian.

Një nga aktivitetet kryesore të këtij projekti është realizimi i testimit të situatës për të dokumentuar raste të diskriminimit gjinor në tregun e punës në sektorin privat në Kosovë. Testimi i situatës është një metodë e njohur për të zbuluar diskriminimin e fshehur ose sistematik, përmes krahasimit të trajtimit të dy individëve, një që i përket një grupi të margjinalizuar dhe një kontrolli që nuk ka këto karakteristika. Kjo metodë lejon mbledhjen e dëshmive objektive dhe të bazuara në përvojë për sjellje diskriminuese.

1. **QËLLIMI**

Qëllimi i këtij angazhimi është dizajnimi, koordinimi, zbatimi, dokumentimi dhe paraqitja e gjetjeve të testimeve të situatës për të identifikuar dhe dokumentuar diskriminimin gjinor në sektorin privat në Kosovë.

1. **FUSHËVEPRIMI**

**Aktiviteti 6.1: Përgatitja për testimin e situatës**

* Hartimi i skenarëve të testimit specifik lidhur me rastet më të shpeshta të diskriminimit në vendin e punës.
* Rekrutimi i testuesve dhe testuesve kontrollues nga grupet përkatëse (gratë, komunitetet etnike jo-shumicë, persona me aftësi të kufizuara, komuniteti LGBTQI+).
* Zhvillimi dhe mbajtja e një trajnimi të shkurtër për testuesit, duke përfshirë rolin dhe përgjegjësitë e tyre, përdorimin e skenarëve dhe pyetësorëve, aspektet etike, pëlqimin dhe konfidencialitetin, dhe sigurinë ligjore.

**Aktiviteti 6.2: Realizimi i testimeve**

* Koordinimi i zbatimit të testimeve të çifteve testuese në sektorin privat.
* Mbikëqyrja e zbatimit të skenarëve dhe sigurimi që të gjithë testerët përcjellin procedurat.
* Mbledhja e të dhënave përmes pyetësorëve të strukturuar të plotësuar menjëherë pas çdo testimi.
* Vlerësimi i rezultateve për të identifikuar nëse ka pasur diskriminim.

**Aktiviteti 6.3: Dokumentimi dhe raportimi**

* Dokumentimi i tërë procesit, duke përfshirë metodologjinë dhe skenarët e përdorur, lokacionet/sektorët e testuar/a, përmbledhjën e të gjeturave dhe masave etike të marra.
* Mbrojtja e identitetit të testuesve përmes pseudonimeve ose kodeve.
* Konsultimi me ekspertë ligjorë, nëse nevojitet, për përputhshmëri me legjislacionin e Kosovës.
* Dorëzimi i raportit përfundimtar (maks. 25 faqe + anekse) dhe prezantimi i gjetjeve në PowerPoint.

**Aktiviteti 6.4: Prezantimi i gjetjeve**

* Pjesëmarrja në konferencën e organizuar nga QKSGJ për prezantimin e gjetjeve.
1. **REZULTATET E PRITSHME**

Eksperti/ja i/e përzgjedhur do të jetë përgjegjës/e për dorëzimin e rezultateve të mëposhtme në mënyrë të përpiktë, etike dhe profesionale, duke siguruar qartësi, saktësi dhe përputhshmëri me objektivat e projektit:

* Përpilimin e raportit fillestar duke përfshirë metodologjinë, skenarët e propozuar të testimit, planin e trajnimit dhe masat etike.
* Rekrutimin dhe trajnimin e testuesve.
* Të kryej testimin me regjistra të dejuar dhe vlerësimin.
* Raportin përfundimtar dhe prezantimin në PowerPoint.
* Pjesëmarrjen në konferencë.
1. **KOHËZGJATJA DHE AFATI KOHOR**

Angazhimi pritet të fillojë në shtator 2025 dhe duhet të përfundohet brenda 2-3 muaj nga nënshkrimi i kontratës, duke përfshirë punën në terren, analizën dhe raportimin.

1. **KUALIFIKIMET E KËRKUARA**

Aplikantët duhet të dëshmojnë një kombinim të fuqishëm të kompetencave teknike, kontekstuale dhe etike për të hartuar dhe zbatuar testime të situatës me cilësi të lartë. Kualifikimet minimale përfshijnë:

* Diplomë universitare (Bachelor ose më e lartë) në një fushë përkatëse si sociologji, psikologji, të drejtat e njeriut, studime gjinore, drejtësi, politika publike apo shkenca sociale. Diploma e nivelit Master përbën përparësi.
* Së paku 3 vite përvojë profesionale në realizimin e hulumtimeve në terren ose në angazhime për monitorim dhe vlerësim.
* Aftësi e dëshmuar për të zhvilluar dhe aplikuar metodologji kërkimore cilësore dhe/ose të kombinuara.
* Përvojë e dëshmuar në përgatitjen e pyetësorëve të strukturuar, zhvillimin e intervistave dhe sintetizimin e të dhënave për qëllime raportimi.
* Kuptim i thellë i barazisë gjinore, legjislacionit kundër diskriminimit dhe dinamikave të tregut të punës në Kosovë.
* Njohuri mbi ndërthurjen e diskriminimeve (interseksionalitetin) dhe format e shumta të diskriminimit që përjetohen nga grupet e margjinalizuara si gratë, komunitetet jo-shumicë etnike, personat LGBTQI+ dhe personat me aftësi të kufizuara.
* Njohuri mbi standardet e Bashkimit Evropian për mosdiskriminim, instrumentet për të drejtat e njeriut dhe kornizat ligjore përkatëse në nivel kombëtar.
* Përvojë në hartimin ose zbatimin e testimeve të situatës apo metodave të ngjashme të vlerësimit të fshehtë përbën një përparësi të madhe.
* Aftësi për të zhvilluar skenarë testimi realistë që pasqyrojnë kushtet aktuale të tregut të punës dhe rreziqet për diskriminim.
* Aftësi të dëshmuar për të realizuar hulumtime sensitive në mënyrë etike, duke siguruar konfidencialitetin, pëlqimin e informuar dhe sigurinë e pjesëmarrësve.
* Njohuri mbi rregulloret për privatësi dhe mbrojtjen e të dhënave në Kosovë dhe aftësi për anonimizimin përgjegjës të të dhënave.
* Aftësi të shkëlqyera analitike dhe shkrimore në shqip dhe/ose anglisht, me kapacitet për të përpiluar raporte të përmbledhura dhe me ndikim.
* Aftësi të forta ndërpersonale, veçanërisht gjatë punës me persona vulnerabël.
* Aftësi për të prezantuar qartë gjetjet para audiencave jo-teknike, përfshirë palët e interesit nga qeveria, shoqëria civile dhe partnerët ndërkombëtarë.
* Aftësi për të punuar në mënyrë autonome dhe për të arritur rezultate brenda afateve të ngushta.
* Disponueshmëri gjatë gjithë periudhës së detyrës.
1. **PARIMET ETIKE**

Testimi i situates duhet të zbatohet në përputhje me standardet etike, duke siguruar:

* Pëlqimin e informuar (kur është e aplikueshme).
* Anonimitetin dhe konfidencialiteti.n
* Shmangjën e dëmit ndaj testuesve apo palëve të treta.
* Përputhshmëri me ligjet vendore dhe rregullat për mbrojtjen e të dhënave.
1. **PROCESI I APLIKIMIT**

Kandidatet/ët e interesuar duhet të dorëzojnë dokumentet si më poshtë:

* Letër interesi (1-2 faqe);
* Propozimi teknik me metodologji dhe afat kohor;
* Propozimin financiar (në EUR);
* CV-të e eksperteve/ëve;
* Së paku dy referenca të punëve të ngjajshme.

Aplikimet duhet të dërgohen në **qksgj\_kgsc@yahoo.com** deri më **24 gusht, 2025**, në **17:00**, me subjektin “**Aplikim për zhvillimin e testimit të situates – [emri dhe mbiemri]”.**

1. **KRITERET E VLER**Ë**SIMIT**

Aplikimet do të vlerësohen në bazë të:

* Përshtatshmërisë dhe cilësisë së metodologjisë së propozuar;
* Përvojës së aplikanteve/ëve;
* Efektivitetit të kostos në propozimin financiar;
* Përkushtimit ndaj standardeve etike;
* Kuptimit të diskriminimit gjinor dhe kontekstit në Kosovë
1. **KONTRATA**

Qendra Kosovare për Studime Gjinore do të nënshkruaj kontratë me ekspertin/ën e përzgjedhur, e cila do të përfshijë informata mbi aktivitetet të cilat duhet të zbatohen, vlerën e kontratës, mënyrën e pagesës, dhe raportimin.